Magistrații din cadrul Tribunalului Neamț au respins propunerea de arestare preventivă a celor două funcționare acuzate de luare de mită. Pentru ambele, jurista de la Prefectura Neamț și consiliera personală a primarul de la Dumbrava Roșie, s-a decis plasarea în arest la domiciliu pentru următoarele 30 de zile.
"Pe durata arestului la domiciliu, impune inculpatelor I. V. şi I.C. obligaţia de a nu exercita funcţia de consilier juridic în cadrul Instituţiei Prefectului Judeţului Neamţ, respectiv consilier personal al primarului comunei Dumbrava Roşie, jud. Neamţ (consilier pe probleme agricole în cadrul Primăriei Comunei Dumbrava Roşie, jud. Neamţ) – activitate în exercitarea căreia s-ar fi comis prezumtivele fapte penale", conform instanței. Decizia Tribunalului neamț nu este definitivă și poate fi atacată la Curtea de Apel Bacău.
Ce spun anchetatorii
Procurorii au emis un comunicat în care au arătat de ce au fost reținute cele două acuzate, precum și modul de comitere a faptelor reținute în sarcina acestora.
"Procurorii din cadrul Parchetului de pe lângă Tribunalul Neamţ, împreună cu organele de poliţie judiciară din cadrul D.G.A. – Serviciul Judeţean Anticorupţie Neamţ, efectuează cercetări în cadrul unui dosar penal care vizează săvârşirea infracţiunilor de luare şi dare de mită.
Astfel, în perioada octombrie 2023 – ianuarie 2024, inculpata I.V., funcţionar public în cadrul Instituţiei Prefectului Judeţului Neamţ – Serviciul Control Legalităţii Actelor Contencios Administrativ şi Procese Electorale – Compartiment Fond Funciar, a pretins suma de 10.000 de lei de la suspectul H.N., după care a primit suma de 1.500 de lei de la acelaşi suspect, în legătură cu o cerere de reconstituire a dreptului de proprietate asupra unor terenuri depusă la Primăria comunei Dumbrava Roşie, judeţul Neamţ.
La data de 04.01.2024 inculpata I.C., membră a Comisiei locale de fond funciar Dumbrava Roşie, a primit suma de 1.000 lei de la R.M.R., în legătură cu obţinerea titlului de proprietate asupra unei suprafeţe de teren de pe raza comunei Dumbrava Roşie.
Inculpatele I.C. şi I.V. au fost reţinute pentru o perioadă de 24 de ore, la data de 12.03.2024 de către Parchetul de pe lângă Tribunalul Neamţ, iar în ziua de 13.03.2024 faţă de cele două inculpate a fost propusă judecătorului de drepturi şi libertăţi din cadrul Tribunalului Neamţ luarea măsurii arestării preventive pentru o perioadă de 30 de zile.
Inculpata R.M.R. a fost reţinută pentru o perioadă de 24 de ore la data de 12.03.2024 de către Parchetul de pe lângă Tribunalul Neamţ, iar în ziua de 13.03.2024 s-a dispus luarea măsurii preventive a controlului judiciar pentru o perioadă de 60 de zile.
În aceeaşi cauză se efectuează cercetări şi faţă de suspectul M.V., pentru instigare la săvârşirea infracţiunii de dare de mită, întrucât l-a determinat pe suspectul H.N. să remită inculpatei I.V. suma de 1.500 de lei.
Suspectul M.V. a fost reţinut pentru o perioadă de 24 de ore la data de 13.03.2024 de către Parchetul de pe lângă Tribunalul Neamţ.
Precizăm că punerea în mișcare a acțiunii penale, reținerea și arestarea preventivă reprezintă etape ale procesului penal reglementate de Codul de procedură penală, având ca scop crearea cadrului procesual de administrare a probatoriului, activități ce nu pot să înfrângă principiul prezumției de nevinovăție", se arată în comunicat. Rămâne de văzut ce se va decide în cazul persoanei care a fost reținută pe 13 martie.
(G.S.)